Høringskonsulentens endelige rapport (1)

Sag AT.40330 — Jernbanegods

(2021/C 398/08)

Udkastet til afgørelse, der er rettet til ÖBB (2), DB (3) og SNCB (4) (herefter samlet kaldet »parterne«), vedrører en enkelt og vedvarende overtrædelse af artikel 101 i TEUF, der består i kundefordeling og udveksling af kommercielt følsomme oplysninger vedrørende levering af grænseoverskridende jernbanegodstransporttjenester i konventionelle sektorer (bortset fra bilsektoren) på visse ruter, der starter i, slutter i eller passerer gennem Tyskland eller Nederlandene, Østrig eller Ungarn og (i nogle tilfælde) Belgien. I udkastet til afgørelse fastslås det, at ÖBB og DB deltog i denne overtrædelse mellem den 8. december 2008 og den 30. april 2014, og SNCB deltog mellem den 15. november 2011 og den 30. april 2014.

Den 4. april 2019 indledte Kommissionen proceduren efter artikel 2, stk. 1, i forordning (EF) nr. 773/2004 (5) over for parterne med henblik på at påbegynde forligsforhandlinger med dem i medfør af meddelelsen om forlig (6).

Efter forligsforhandlinger (7) og forligsindlæg (8) i henhold til artikel 10a, stk. 2, i forordning (EF) nr. 773/2004 vedtog Kommissionen den 4. december 2020 en klagepunktsmeddelelse, der var rettet til parterne.

I deres respektive svar på klagepunktsmeddelelsen bekræftede parterne i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet i deres forligsindlæg, og at de derfor fortsat ønskede at følge forligsproceduren.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til. Det konkluderer jeg, at det gør.

På baggrund heraf og i betragtning af, at parterne ikke har fremsat anmodninger eller klager til mig (9), finder jeg, at alle parternes proceduremæssige rettigheder i denne sag er blevet respekteret.

Bruxelles, den 20. april 2021. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Österreichische Bundesbahnen-Holding Aktiengesellschaft og Rail Cargo Austria Aktiengesellschaft (samlet benævnt »ÖBB«).

(3) Deutsche Bahn AG, DB Cargo AG og DB Cargo BTT GmbH (samlet benævnt »DB«).

(4) Société Nationale des Chemins de fer belges/Nationale Maatschappij der Belgische Spoorwegen (SNCB/NMBS) SA de droit public/NV van publiek recht, LINEAS Group NV (tidligere SNCB Logistics NV/SA) og LINEAS NV (tidligere Xpedys NV/SA) (samlet benævnt »SNCB«).

(5) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(6) Kommissionens meddelelse om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).

(7) Der blev afholdt forligsmøder mellem den 2. maj 2019 og den 28. august 2020.

(8) Parterne indgav deres formelle anmodninger om forlig den 18. september 2020 (DB) og den 21. september 2020 (ÖBB og SNCB).

(9) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).